**Mallikarjun Kharge** (s. 21. heinäkuuta 1942) on intialainen poliitikko, joka on toiminut kongressipuolueen puheenjohtajana lokakuusta 2022 alkaen. Kharge on puolueensa ensimmäinen puheenjohtaja 24 vuoteen, joka ei kuulu Gandhin poliittiseen dynastiaan vaikka häntä pidettiin puolue-eliitin ehdokkaana. Kharge on toiminut aikaisemmin pitkään puolueensa johtotehtävissä Karnatakan osavaltiopolitiikassa, Lok Sabhassa ja Rajya Sabhassa. Hän oli maansa työ- ja rautatieministeri Manmohan Singhin hallituksessa.

Kharge syntyi dalit-perheeseen, hän opiskeli lakia ja liittyi kongressipuolueeseen vuonna 1969. Ensimmäiset vaalit, joissa hän oli ehdolla olivat Karnatakan osavaltiovaalit 1972, joissa hänet valittiin osavaltioparlamentin alahuoneeseen. Osavaltiotason ministerin tehtävissä hän toimi vuosikymmeniä, alkaen ensimmäisen asteen koulutuksesta vastaavana ministerinä vuonna 1976. Puolueensa ollessa oppositiossa 1985, hän toimi opposition varajohtajana. Puolueensa palattua hallitukseen 1990-luvulla hän toimi Karnatakan yritysministerinä. Puolueensa Karnatakan osavaltioyksikön puheenjohtajaksi hän yleni vuonna 2005. Karnatakan osavaltiopolitiikassa Kharge ei menestyksestään huolimatta päässyt ehdolle osavaltiopääministeriksi.

Manmohan Singhin hallituksessa Kharge toimi työministerinä vuosina 2009–2013. Sieltä hän jatkoi rautatieministeriksi vuonna 2013, ollen kuudes rautatieministeri neljän vuoden aikana. Lok Sabhaan Kharge äänestettiin vuosina 2009 ja 2014, aikaisemmin hän oli yhdeksän kautta Karnatakan osavaltioparlamentissa. Hän toimi Lok Sabhassa puolueensa johtajana, mutta koki ensimmäisen vaalitappionsa vuoden 2019 parlamenttivaaleissa. Tappiostaan hän syytti vaikutusvaltaista hindunationalistijärjestö Rashtriya Swayamsevak Sanghia, joka hänen mukaansa on soluttautunut yhteiskunnan joka alueelle. Vaalitappionsa jälkeen hänet nimitettiin parlamentin ylähuoneeseen eli Rajya Sabhaan kesäkuussa 2020 ja valittiin johtamaan kongressipuolueen toimintaa siellä.

Kongressipuolueen valitessa uutta puheenjohtajaa Sonia Gandhin tilalle, vuonna 2022, Kharge voitti ylivoimaisesti vastaehdokkaansa Shashi Tharoorin. Kharge oli puolue-eliitin ja Gandhin poliittisen dynastian valitseman suosikkiehdokkaan maineessa ja hänen valintansa oli odotettavissa. Puolueen puheenjohtajana hän on valmistautunut vuoden 2024 parlamenttivaaleihin kokoamalla 26 puolueen oppositioliittouman nimeltä "INDIA" (*Indian National Developmental Inclusive Alliance*).

Lähteet
-------

1. 1 2 3  Mallikarjun Kharge takes over as Congress national president, thanks Congress for making worker's son party chief *Times of India*.  26.10.2022. Viitattu 1.11.2023. (englanniksi)
2. 1 2 3  Meet Mallikarjun Kharge, The Dalit Leader Who Became Congress President In Historic Win *Outlook India*.  19.10.2022. Viitattu 1.11.2023. (englanniksi)
3. ↑  Manoj, C. G.: Mallikarjun Kharge: The man who thrice lost CM race in Congress now stares at the party’s biggest prize *The Indian Express*.  1.10.2022. Viitattu 1.11.2023. (englanniksi)
4. ↑  Sivanandan, T. V.: Kharge third time unlucky *The Hindu*.  13.5.2013. Viitattu 1.11.2023. (englanniksi)
5. ↑  Missed chance at CM's chair, but now Congress chief: The rise and rise of Mallikarjun Kharge *Firstpost*.  19.10.2022. Viitattu 1.11.2023. (englanniksi)
6. ↑  Kharge, the sixth Railway Minister in four years *Deccan Herald*.  17.6.2023. Viitattu 1.11.2023. (englanniksi)
7. ↑  Tiwari, Vaibhav: Election Results 2019: Mallikarjun Kharge Faces His First Defeat In Gulbarga, Karnataka *NDTV*.  23.5.2019. Viitattu 1.11.2023. (englanniksi)
8. ↑  Mallikarjun Kharge blames RSS for his defeat in 2019 Lok Sabha elections *The Hindu*.  6.10.2021. Viitattu 1.11.2023. (englanniksi)
9. ↑  Rewarded for my loyalty, commitment: Mallikarjun Kharge on elevation *Deccan Herald*.  13.2.2021. Viitattu 1.11.2023. (englanniksi)
10. ↑  Qureshi, Imran: Mallikarjun Kharge: Can a non-Gandhi Congress chief take on Modi? *BBC*.  19.10.2022. Viitattu 1.11.2023. (englanniksi)
11. ↑  Mollan, Cherylan & Sharanya Rishikesh: Opposition meeting: 26 Indian parties form alliance to take on PM Modi *BBC*.  18.7.2023. Viitattu 1.11.2023. (englanniksi)